b"\n_START_ARTICLE_\nCan Llach (Hostalric)\n_START_SECTION_\nDescripci\xc3\xb3\n_START_PARAGRAPH_\nOrigin\xc3\xa0riament eren dos habitatges, Can Llach el n\xc3\xbamero 13 i Socors de Can Senglar el n\xc3\xbamero 11. Actualment \xc3\xa9s un edifici de planta baixa i dos pisos, est\xc3\xa0 cobert (a l'edifici original de Can Llach) per un teulat a doble vessant, amb un claraboia central, desaiguat a les fa\xc3\xa7anes principal i posterior a trav\xc3\xa9s d'una canal; i (a l'edifici del Socors de Can Senglar) per un terrat que t\xc3\xa9 el desaigua a la fa\xc3\xa7ana principal a trav\xc3\xa9s d'una canal._NEWLINE_A la fa\xc3\xa7ana trobem, a la planta baixa, i al costat esquerre, el portal d'acc\xc3\xa9s a l'habitatge amb llinda monol\xc3\xadtica i brancals fets de carreus de pedra. Una porta amb dos batents de fusta tanca el portal. Passat el portal trobem la porta d'entrada a l'habitatge. Al costat dret un local comercial utilitzat com a carnisseria, amb el portal en arc de llinda, amb la llinda i els brancals de pedra gran\xc3\xadtica. La porta d'acc\xc3\xa9s a la botiga \xc3\xa9s de fusta i vidre, aix\xc3\xad com l'aparador._NEWLINE_Al primer pis, dos balcons. El balc\xc3\xb3 esquerre t\xc3\xa9 la llosana de pedra i la barana de ferro forjat. Una porta amb llinda monol\xc3\xadtica i brancals de carreus de pedra permet accedir-hi. Sobre la llinda, la data 1897. La porta queda tancada per uns porticons. El pas entre la planta baixa i el primer pis, queda marcat en aquest edifici per una l\xc3\xadnia d'imposta que hi ha just a l'altura de la llosana del balc\xc3\xb3. El balc\xc3\xb3 de la dreta, t\xc3\xa9 la llosana de pedra i la barana de ferro forjat. La porta que d\xc3\xb3na acc\xc3\xa9s al balc\xc3\xb3 \xc3\xa9s en arc de llinda. Uns porticons tanquen la porta._NEWLINE_Al segon pis trobem, a l'esquerra un balc\xc3\xb3 (a l'altura del qual hi ha la l\xc3\xadnia d'imposta que marca el pas del primer al segon pis), que t\xc3\xa9 la llosana de pedra sostinguda per unes cartel\xc2\xb7les decorades amb element vegetals i florals, i la barana de ferro forjat. L'obertura que hi permet l'acc\xc3\xa9s, t\xc3\xa9 la llinda monol\xc3\xadtica i els brancals de carreus de pedra. A la dreta una finestra en arc de llinda i una barana de ferro forjat. _NEWLINE_La fa\xc3\xa7ana de l'esquerra est\xc3\xa0 coronada per una cornissa motllurada i la barana del terrat, i la de la dreta per una cornissa motllurada. (La fa\xc3\xa7ana lateral dreta \xc3\xa9s lleugerament m\xc3\xa9s alta degut a l'abs\xc3\xa8ncia de terrat). Les fa\xc3\xa7anes estan arrebossades i pintades de tonalitats groguenques distintes, que permeten distingir el dos edificis origin\xc3\xa0riament independents. S'intueix sota la pintura de la fa\xc3\xa7ana de l'edifici dret (Can Llach), que aquesta fa\xc3\xa7ana origin\xc3\xa0riament presentava un fals encoixinat.\n_START_SECTION_\nHist\xc3\xb2ria\n_START_PARAGRAPH_\nDurant la Guerra del Franc\xc3\xa8s (1808-1814) Hostalric va tenir un important paper donant suport a l'entrada de queviures a la Girona assetjada i destorbant el pas a les tropes enemigues gr\xc3\xa0cies a la seva situaci\xc3\xb3 estrat\xc3\xa8gica en una zona de pas. Per aix\xc3\xb2 als francesos els convenia prendre la vila. El primer atac va arribar el 7 de novembre del 1809 i nom\xc3\xa9s trobaren resist\xc3\xa8ncia a la Torre dels Frares i a l'esgl\xc3\xa9sia on un grup de gent s'hi havia fet fort. Alguns habitants es van poder refugiar al castell, d'altres van haver de fugir, ja que els francesos van cremar el poble. Aix\xc3\xb2 explica que la majoria dels habitatges siguin posteriors, com \xc3\xa9s el cas de Can Llach que dataria de principis del segle XX, mentre que la casa del Socors de Can Senglar es podria datar a l'entorn del 1897 tal com diu la inscripci\xc3\xb3 de la fa\xc3\xa7ana. _NEWLINE_Els carrers Ravalet, Raval, Major i la Pla\xc3\xa7a dels Bous s\xc3\xb3n part del recorregut del Cam\xc3\xad Ral. Tamb\xc3\xa9 es conserva una variant que segueix paral\xc2\xb7lel a les  muralles pel costat exterior i que fou utilitzat sobretot al segle XIX. El Carrer Major s'est\xc3\xa9n des de la Pla\xc3\xa7a dels Bous fins al Portal de Barcelona. Durant l'\xc3\xa8poca de la Rep\xc3\xbablica el carrer s'anomen\xc3\xa0 Prat de la Riba. El setembre del 1939 torn\xc3\xa0 al seu nom original. Al llarg del carrer s'hi troben diverses cases pairals, constru\xc3\xafdes sobretot a finals del segle XIX i principis del XX."